Stuttgartin lentoasema (Saksa): Leinfelden-Echterdingenin, Schönbuchin ja Stuttgartin musiikkikoulujen oppilaat soittamassa Euroopan hymniä Euroopan 112-päivän tilaisuudessa 11. helmikuuta 2014.
Euroopan 112-päivää vietetään vuosittain 11. helmikuuta kautta Euroopan. Päivän pani alulle Euroopan unioni, ja sen tarkoitus on edistää koko Euroopan hätänumero 112:n tunnettuutta ja asianmukaista käyttöä.

Koko Euroopan hätänumero 112:n päivä
------------------------------------

Koko Euroopan hätäpuhelinnumero 112 otettiin käyttöön vuonna 1991, ja sen tarkoitus oli tuoda saataville yhteinen hätänumero, joka toimii kaikissa Euroopan unionin jäsenvaltioissa. Joissakin jäsenvaltioissa on lisäksi kansallisia hätäpuhelinnumeroita. Joulukuusta 2008 alkaen ovat hätäpuhelupalvelut olleet saatavilla veloituksetta kaikista EU:n alueen lanka- ja matkapuhelinverkoista yhteisessä numerossa 112. Numero 112 alkaa olla niin tunnettu eurooppalaisena hätänumerona, että siitä on tulossa yleinen symboli sekä auttamiselle että Euroopan unionille yleensä.

Alkuperä
--------

Vuonna 2009 Euroopan parlamentti, Euroopan unionin neuvosto ja Euroopan komissio allekirjoittivat kolmenkeskisen sopimuksen, jolla he ottivat käyttöön vuotuisen eurooppalaisen 112-päivän. Sen tarkoitus on lisätä tietoisuutta koko Euroopan hätänumeron 112 toimivuudesta ja hyödyistä. Päivämääräksi valittiin helmikuun yhdestoista siksi, että numeroin merkittynä (11.2.) se sisältää hätänumeron. Ajatusta yhden erityisen päivän omistamisesta eurooppalaiselle hätänumerolle oli ensin käsitelty Euroopan parlamentissa vuonna 2007, kun siellä valmistauduttiin antamaan Euroopan parlamentin julistus eurooppalaisesta hätänumerosta 112. Yleinen tarve lisätä tietoisuutta Euroopan hätänumerosta kävi selvästi ilmi Flash-eurobarometri 228:sta helmikuulta 2008. Sen mukaan EU:ssa keskimäärin vain 22 % vastaajista tiesi, että hätäpuhelinnumero 112 toimii koko Euroopan unionin alueella. Suomessa asia tunnettiin paremmin, mutta silti vain 44 % oli siitä tietoisia. Nämä tulokset saivat vahvistusta vuonna 2009 (EU-keskiarvo 24 %, Suomen 47 %) ja vuonna 2010 (EU-keskiarvo 25 %, Suomen 50 %).

Edelgard Huber von Gersdorff, ikä 112 vuotta, valittiin suojelijaksi kampanjalle "One Europe – one number!", jonka tavoitteena on lisätä yleistä tietoisuutta Euroopan hätänumerosta 112.

Juhla
-----

Euroopassa juhlitaan 112-päivää monin tapahtumin joka vuosi. Joitakin tapahtumia ovat järjestämässä poliitikot ja viranomaiset ja toisia pelastuspalvelut, palokuntalaiset ja kansalaisjärjestöt. Suomi on tukenut yksityishenkilöiden ja harrastusryhmien tai -järjestöjen järjestämiä tapahtumia tuodakseen esille tärkeää turvallisuustietoa 112-päivän viikolla. Tietoja näistä tapahtumista on julkaistu sosiaalisessa mediassa aihetunnisteella #112päivä. Samanlaisia tapahtumia on järjestetty kaikkialla Euroopassa. Esimerkiksi Brysselissä Manneken Pis -patsas on puettu 112-asuun, ja Virossa on järjestetty kilpailu, jossa perheitä ja lastentarhoja on innostettu kirjoittamaan lumeen "112" ja lähettämään järjestäjälle siitä kuva.

Lähteet
-------

1. ↑  Council Decision of 29 July 1991 on the introduction of a single European emergency call number. Euroopan yhteisö. 29.7.1991.(englanniksi)
2. ↑  Joint Tripartite Declaration Establishing A "European 112 Day", Press release by the Council of Europe, 10.2.2009.
3. ↑  Declaration of the European Parliament on the European emergency call number 112. Euroopan parlamentti 25.9.2007.
4. ↑  Flash Eurobarometer Nr. 228, The European Emergency Number 112, Summary, February 11, 2008, p. 12. (Arkistoitu – Internet Archive)
5. ↑  Flash Eurobarometer Nr. 262, The European Emergency Number 112, Summary, February 11, 2009, p. 11. (Arkistoitu – Internet Archive)
6. ↑  Flash Eurobarometer Nr. 285, The European Emergency Number 112, Analytical Report, February 11, 2010, p. 29. (Arkistoitu – Internet Archive)
7. ↑  Hätäkeskuslaitos: 112-päivä kiinnittää huomion arjen turvallisuuteen (viitattu 31.7.2020).
8. ↑  Manneken Pis calls 112 :).
9. ↑  Help yourself and others.